Ildar saratonning dahshatli turidan azob chekmoqda, ammo uni davolasa bo‘ladi

Inson matonatining chek-chegarasi yo‘q. Boshiga tushgan tashvishlarga, jismidagi og‘ir dard sababli kelayotgan azoblarga bardosh beradi. Bunday bukilmas iroda sohiblarini ko‘rib, Yaratganning qudratiga tan bermay iloj yo‘q.
KUN.UZ manziliga yo‘llangan navbatdagi xayriya murojaati sababidan Toshkent viloyati, O‘rtachirchiq tumani sari safarga otlandik. Bu tumandagi Do‘stlik ko‘chasi, 40-uyda istiqomat qiluvchi Ildar Nigmatulin 1,5 yildirki saraton xastaligidan azob chekmoqda. Ustiga-ustak bu dard sabab pastki jag‘ qismidan ajralgan.
Youtube'da ko‘rish

Facebook'da ko‘rish

“Bu kasallik avvaliga Ildarning yuzida oddiy husnbuzar singari paydo bo‘ldi. Biz ham bunga deyarli e'tibor qaratmadik. Sekin-asta bu yara kattalasha, so‘ngra qattiq og‘riq bera boshladi. Shu sababli Taxtapuldagi shifoxonaga bordik. Foydasi bo‘lmadi. Keyin Toshkentdagi shifoxonalardan birida onkologiyaga qarshi davolanib chiqdik. Vaziyat og‘irlashsa og‘irlashdi, foydasi bo‘lmadi. 3 marotaba operatsiya, 2 marta kimyoviy nurlanish natijasida 31 ta nur qabul qildi. Nurab ketayotgan pastki jag‘ qismi uchun bir necha marta ko‘krak taraflaridan terilari ko‘chirib o‘tkazildi. Hamma joyi chandiq bo‘lib, qo‘rqinchli holatga keldi”, deydi abgor holatda qolgan onasi Saviya opa.

KUN.UZ saytiga kelgan ushbu murojaat mualliflari Ildarning oila-a'zolari va internet blogerlari edi. Bu savobli ishni boshlagan inson esa oilaning do‘sti - Zarema Ilyasova ekan. U kishi bilan suhbatlashganimizda quyidagilarni so‘zlab berdi: “Ildarning holatidan xabar topganimdan so‘ng, ijtimoiy tarmoqlar foydalanuvchilaridan yordam so‘radim. Chunki bizda buni davolashning iloji yo‘qligi haqida xulosa olganimizdan so‘ng, rossiyalik shifokorlar bilan aloqaga chiqdik. Ular holatni ko‘rib operatsiya natijasiga kafolat yo‘q, deb aytishdi. Shundan so‘ng, hindistonlik shifokorlar bilan bog‘landik. Taxminiy boshlang‘ich summani 12 630 dollar sifatida ko‘rsatishdi. Qo‘shimcha xarajatlar bilan 15 000 dollar atrofida pul ketar ekan. Guruhlar adminlari qo‘llaridan kelganicha yordam berishmoqda. Hozircha 10 000 dollar atrofida mablag‘ yig‘ildi. Qolgan mablag‘ni ham tezroq yig‘ish lozim. Yo‘qsa, kech bo‘lishi mumkin. O‘zim shifokor bo‘lganim uchun bilaman. Hozir Ildarda remissiya davri, ya'ni saraton hujayralari harakatsiz holatda. Ulgurishimiz mumkin...”

Qaramog‘ida bir nafar farzandi bor Ildar kasallikka chalinishidan oldin qo‘lida hunari bor, mehnatkash yigit bo‘lgan. Farzandi, onasining kun kechirishi uning zimmasida edi.
Savob ishni har kuni emas, har daqiqada qilish istagida bo‘lgan hamyurtlar, Ildarning sog‘lig‘ini tiklashiga ko‘mak beraylik. Ildarning 7 yasharli o‘g‘li Dinislam ota tarbiyasidan mosuvo qolmasin.
Qo‘shimcha ma'lumotlar:
Onasi Nigmatulina Saviyaning plastik karta raqami: 8600 0423 2792 2414 (Agrobank)
Ukasi Nigmatulin Ildusning Rossiyadagi plastik karta raqami: 4276 6200 1020 6468 (Sberbank)
Telefon raqam: +99890 981 57 33 (singlisi Nigmatulina Alfiya)
Bahodir Ahmedov tayyorladi